39. schôdza NR SR - 10.deň - B. popoludní
Dátum: 2025-09-24
Poslanec: Dostál, Ondrej (SaS)
Druh vystúpenia: Vystúpenie v rozprave

Vážené kolegyne, kolegovia, ja na rozdiel od pána poslanca Pročka by som sa chcel pánovi poslancovi Malatincovi a pánovi poslancovi Ľuptákovi poďakovať za ich pozmeňujúci návrh. Myslím si, že tým urobili veľmi dobrú službu rokovaniu parlamentu, lebo je to veľmi dobrí príklad a veľmi dobrý dôkaz toho, prečo je zlá novela zákona o rokovacom poriadku s ktorou prišli koaliční poslanci. Ale najmä kolegyne z Progresívneho Slovenska v rozprave upozorňovali, že aký je problém keď sa rozprava v treťom čítaní obmedzí iba na legislatívno-technické otázky. A vtedy sme v prospech tohto tvrdenia viacerí hovorili, že však čo keď niekto predložený na poslednú chvíľu pozmeňujúci návrh a nebude možné na to reagovať, iba ak nejakým, nejakou faktickou poznámkou ak práve budete sedieť v sále. No a toto máte ešte lepší prípad. Tu sa môže stať, že niekto predloží pozmeňujúci návrh tak, že už sa ukončí rozprava, on ho ani neprednesie, čiže ani faktickou poznámkou nebude možné naňho reagovať. A keby nebolo tretie čítanie, tak ako máme upravené dnes, tak pán poslanec Čaučík by nemohol vystúpiť so svojimi výhradami a povedať kritiku toho pozmeňujúceho návrhu, upozorniť v čom vidí jeho problém. Lebo ten pozmeňujúci návrh síce bol odovzdaný ale nebol prednesený. Takže ešte raz ďakujem pánovi poslancovi Malatincovi aj Ľuptákovi. Určite tento príklad budem používať aj v rozprave na ústavnoprávnom výbore, aj v druhom čítaní v pléne ho spomeniem. Lebo je to veľmi dobrý príklad prečo sa nemá meniť charakter rozpravy v treťom čítaní, lebo by sme prišli o možnosť diskutovať o takto predložených pozmeňujúcich návrhoch. A chcem by som sa ešte vyjadriť k trom schváleným pozmeňujúcim návrhom. Ten prvý je zrušenie zákazu práve v maloobchode počas viacerých sviatkov. Mohol by som povedať, že my sme vám to hovorili, my sme ten zákaz dlhodobo kritizovali. A je to iba potvrdenie tézy, že ľudia sa začnú správať rozumne až potom čo vyčerpajú všetky ostatné možnosti. Takže toto je jedna z mála vecí, možno jediná, ktorá v celom tom konsolidačnom balíku sa dá privítať. Druhá vec ... (Prerušenie vystúpenie predsedajúcim.) Dubéci, Martin, podpredseda NR SR Poprosím kolegovia, len počúvajte pána poslanca. Keď sa tu vyskytol náhly záujem koalície o plénum, tak aspoň počúvajte prosím. Dostál, Ondrej, poslanec NR SR 20.30 sa blíži, takže všetkým je nám jasné čo sa udeje 20.30. Druhá vec, druhý pozmeňujúci návrh je zmrazenie platu poslancov. Úplne v poriadku keď sa budú zmrazovať platy iným zamestnancom štátu tak je v poriadku že sa zmrazia platy aj poslancom. Otázka ale je, prečo sa nezmrazia platy pánovi prezidentovi a prečo sa to dvojročné zmrazenie nezakotví aj vo vzťahu k členom vlády. Členovia vlády majú zmrazené platy v dôsledku ústavného zákona, ale nemusí to tak byť o pol roka, nemusí to tak byť o dva roky. Navyše členovia vlády si poriešili svoje príjmy cez paušálne náhrady a obišli tam to zmrazenie ktoré mali. Posledná tretia vec sú sviatky ako sa zmenili alebo nezmenili. Mne osobne je veľmi ľúto, že neprešli pozmeňujúce návrhy pána poslanca Mikloška alebo Viskupiča, ktoré sa týkali 17. novembra. Lebo 17. november je jeden z najdôležitejších štátnych sviatkov, aj keď rozumiem, že boj za slobodu a demokraciu väčšine súčasnej vládnej koalície až tak veľa nehovorí. No ale to čo ste spravili a na čo by som chcel upozorniť, a je mi ľúto, že ak tu teraz nie je pán minister, lebo sa chcem aj niečo spýtať. Chcem hovoriť o tej zmene, že nebude sa pracovať 6. januára, ale 15. septembra. Čo z vecného hľadiska ja by som nebral až tak, až tak kriticky. Asi pre Rusínov je dôležitejší ten sviatok ako 15. september. Ale máme tu takú drobnosť a tá drobnosť sa volá slovenská Ústava. Slovenská Ústava v čl. 7 ods. 5 hovorí: Medzinárodné zmluvy o ľudských právach a základných slobodách, medzinárodné zmluvy, na ktorých vykonanie nie je potrebný zákon, a medzinárodné zmluvy, ktoré priamo zakladajú práva alebo povinnosti fyzických osôb alebo právnických osôb a ktoré boli ratifikované a vyhlásené spôsobom ustanoveným zákonom, majú prednosť pred zákonmi. A jednou z takýchto zmlúv je základná zmluva so Svätou stolicou, ktorá v čl. 9 uvádza a stanovuje, že Slovenská republika bude rešpektovať ako dni pracovného pokoja nedele a tieto dni a potom sú tam vymenované dni: 6. január a 15 september, okrem iných. Tak ja by som bol naozaj rád keby mi vedel niekto vysvetliť, akým spôsobom môže Národná rada schváliť zákon ktorý nerešpektuje to čo je napísané v základnej zmluve so Svätou stolicou, ktorá je medzinárodnou zmluvou ktorá má mať prednosť pred slovenskými zákonmi. Ja vás upozorňujem a je teda výborné, že moje vystúpenie prišlo tesne pred pol deviatou, keď sa chystáte ukončiť rozpravu v treťom čítaní. Takže vás všetkých, ktorí budete hlasovať za tento konsolidačný balíček, upozorňujem, že návrh, o ktorom budete hlasovať, v dôsledku schváleného pozmeňujúceho návrhu je v rozpore so základnou zmluvou so Svätou stolicou a tým pádom je aj v rozpore s Ústavou Slovenskej republiky. =====